บลจ.ทหารไทยคลอดกองทุนซื้อหุ้นสหรัฐ
บลจ.ทหารไทย ได้ฤกษ์ขายกองทุนเปิดทหารไทย ยูเอส ทริกเกอร์ ลงทุนในหุ้นชั้นนำของสหรัฐ ตั้งเป้าผลตอบแทน 10% ภายใน 1 ปี
23 พ.ค. 2554

บลจ.ทหารไทย ได้ฤกษ์ขายกองทุนเปิดทหารไทย ยูเอส ทริกเกอร์ ลงทุนในหุ้นชั้นนำของสหรัฐ ตั้งเป้าผลตอบแทน 10% ภายใน 1 ปี
นายสมจินต์ ศรไพศาล กรรมการผู้จัดการ บริษัทหลักทรัพย์จัดการกองทุน (บลจ.) ทหารไทย เปิดเผยว่า บริษัทฯ เปิดเสนอขายกองทุนเปิดทหารไทย ยูเอส ทริกเกอร์ ซึ่งมีนโยบายเน้นลงทุนในหน่วยลงทุนของกองทุน BNP Paribas L1 Opportunities USA ในรอบระยะเวลาบัญชีไม่น้อยกว่า 80% ของมูลค่าทรัพย์สินสุทธิของกองทุน ในหน่วยลงทุนชนิด (Class) ”I” หรือ Class I Shares พื่อสร้างผลตอบแทนจากการลงทุนในตราสารทุนหรือหุ้นของบริษัทที่จดทะเบียนจัดตั้งหรือประกอบกิจการในประเทศสหรัฐอเมริกา เปิดขายครั้งแรก (ไอพีโอ) ระหว่างวันที่ 23-31 พ.ค.2554 มูลค่าโครงการ 2,000 ล้านบาท
สำหรับจุดเด่นของกองทุนจะรับซื้อหน่วยลงทุนโดยอัตโนมัติ เมื่อกองทุนมีมูลค่าหน่วยลงทุนมากกว่าหรือเท่ากับ 11.20 บาท ต่อหน่วยลงทุนภายใน 1 ปี หรือเติบโตประมาณ 10% ภายหลังหักค่าใช้จ่ายและกองทุนอาจจะเข้าทำสัญญาซื้อซื้อขายล่วงหน้า เพื่อป้องกันความเสี่ยงจากอัตราแลกเปลี่ยนเงินตราต่างประเทศตามดุลยพินิจผู้จัดการกองทุน 
“เราเล็งเห็นโอกาสของการฟื้นตัวทางเศรษฐกิจและศักยภาพการเติบโตของสหรัฐในระยะต่อไปข้างหน้า ไม่ว่าจะเป็นตัวเลขทางเศรษฐกิจ การเงินและการลงทุนจากสำนักวิเคราะห์เศรษฐกิจต่างๆซึ่งเป็นไปในทิศทางที่ดี เช่น การปรับตัวเพิ่มขึ้นของจีดีพีและผลประกอบการของบริษัทจดทะเบียน การปรับตัวลดลงของอัตราการว่างงาน เป็นต้น”นายสมจินต์ กล่าว
สำหรับจุดเด่นของกองทุนหลักคือการบริหารเชิงรุก โดยผู้จัดการกองทุนอาวุโสที่มีประสบการณ์มากกว่า 35 ปี ใน ตลาดการลงทุนระดับโลก มีผลการดำเนินการย้อนหลังที่ดี โดยในเดือนมี.ค.2554 ที่ผ่านมาอีกทั้งกองทุนหลักยังได้รับการจัดอันดับความน่าเชื่อถือในระดับ AA โดยสถาบันจัดอันดับสแตนดาร์ดแอนด์พัวร์ (เอสแอนด์พี) และระดับ 5 ดาว โดยมอร์นิ่งสตาร์